Antoinette Fouque

Antoinette Fouque a l'é stàita n'editris, militanta dl'emansipassion dle fomne e parlamentar europenga.
A l'era nassùa Antoinette Grugnardi al 1m d'otóber 1936 a Marsèja, fija d'un sindicalista ëd Còrsica angagià ant la lòta comunista da la separassion dël congress ëd Tours dël 1920.
Malavia da la chërsùa ëd na maladìa neurodegenerativa ch'a-j gavava ëd fasson progressiva l'usage dle man e dle gambe, a l'ha passà bon-a part ëd soa esistensa an s'na cadrega a roe.
Passionà d'art e litre, a l'era orientasse vers na cariera d'ansegnament.
A l'ha marià René Fouque dal qual a l'ha avù na vija, Vincente, ch'a muirirà dël 2010.

Antra 'l 1965 e ël 1969 Antoinette Fouque a l'ha ancrosià la stòria dj'avangardie polìtiche-literarie fransèise, anté ch'as mës-ciavo tute le forme d'arvira contra le norme ëd na socetà rèida, criticà dal maj 1968.
Grassie a François Wahl a l'ha dëscoatà l'euvra ëd Jacques Lacan e ëd Roland Barthes e a l'é anteressasse al pensé struturalista.
Ant l'istess temp, a scrivìa d'artìcoj për La Quinzaine littéraire.
A l'ha antlora decidù d'intré an anàlisi da Lacan, an essend ant l'istess temp analisà da Luce Irigaray.

A la fin ëd j'agn 1960 a l'ha partissipà al Moviment ëd liberassion dle fomne, l'MLF (dont dël 1979 a decidrà ëd deposé la sigla tanme marca comersial a l'Anstitù nassional dla propietà andustrial, sugerend përparèj che chila a l'era stàita l'ùnica fondatris d'ës moviment, lòn ch'a farà s-ciopé na furiosa polémica ëd longa durà).
Ambelessì a animava con Marie-Claude Grumbach l'argropament Psicanàlisi e polìtica, leu d'utopìa andoa as elaborava na manera ëd vita comunitaria basà an sla paròla e l'esperiensa dl'anàlisi.
A l'é surtijne l'idèja dl'esistensa possìbil ëd na scritura sessuà.
A l'é për sòn che dël 1972, con costa partìa ëd përson-e, Fouque a fonda j'Éditions des femmes, finansià da Sylvina Boissonas, arditera dla famija Schlumberger.

Dël 1994 Antoinette Fouque a l'é stàita elegiùa al parlament europengh an sla lista Energìa radical; apress a l'ha ocupà vàire fonsion anstitussionaj.
A l'é mòrta a Paris ai 20 fërvé 2014, për n'arest dël cheur.

Fouque, Antoinette